РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/72-23

29. март 2023. године

Б е о г р а д

ЗАПИСНИК

СА 23. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 29. МАРТА 2023. ГОДИНЕ

Седница је почела у 13,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: др Угљеша Мрдић, Александар Марковић, Александар Мирковић, Ђорђе Комленски, др Весна Ивковић, Радован Арежина, Јанко Веселиновић, Војислав Михаиловић, Мирослав Алексић, Драгана Ракић и Живота Старчевић.

Седници су присуствовали заменици чланова Одбора: Драгана Радиновић, заменик члана Сандре Божић, Светозар Вујачић, заменик члана Верољуба Матића, Милосав Милојевић, заменик члана Ане Миљанић, Срђан Миливојевић, заменик члана Драгане Ракић, Драгана Миљанић, заменик члана Николе Драгићевића и Радмила Васић, заменик члана Бошка Обрадовића.

Седници нису присуствовали чланови Одбора: Сандра Божић, Верољуб Матић, Ана Миљанић, Никола Драгићевић и Бошко Обрадовић.

На предлог председника, Одбор је већином гласова утврдио следећи:

Д н е в н и р е д:

- Усвајање записника са 20, 21. и 22. седнице Одбора -

1. Разматрање оставке коју је на функцију народног посланика поднео Ненад Филиповић (акт 01 број 118-374/23 од 27. фебруара 2023. године),

2. Разматрање захтева Томислава Момировића, министра за унутрашњу и спољну трговину, за прибављање мишљења за обављање друге јавне функције (акт 21 број 02-450/23 од 8. марта 2023. године).

Пре преласка на рад по утврђеном дневном реду, Одбор је већином гласова, без примедаба, усвојио записнике са 20, 21. и 22. седнице Одбора.

**Прва тачка дневног реда:** Разматрање оставке коју је на функцију народног посланика поднео народни посланик Ненад Филиповић

Председник Одбора је констатовао да је оставка Ненада Филиповића, на основу Закона о избору народних посланика и Пословника, оверена у складу са законом којим се уређује овера потписа и у законском року предата на писарници Народне скупштине. Председник Одбора је предложио да Одбор Народној скупштини поднесе извештај о наступању случаја из члана 131. став 2. тачка 6) Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованом народном посланику.

Дискусије није било.

Одбор је, на предлог председника Одбора, већином гласова усвојио и Народној скупштини поднео следећи:

И З В Е Ш Т А Ј

Одбор је утврдио да је подношењем оставке народног посланика Ненада Филиповића, изабраног са изборне листе „ИВИЦА ДАЧИЋ – ПРЕМИЈЕР СРБИЈЕ“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованом престао мандат народног посланика.

Попуњавање упражњеног посланичког места извршиће се додељивањем мандата другом кандидату у складу са чланом 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:**  Разматрање захтева Томислава Момировића, министра за унутрашњу и спољну трговину, за прибављање мишљења за обављање друге јавне функције

Председник Одбора је упознао чланове да је Томислав Момировић поднео Одбору захтев за прибављање позитивног мишљење да уз функцију министра за унутрашњу и спољну трговину обавља и функцију представника Републике Србије у Скупштини друштва са ограниченом одговорношћу „Сербиа-Цхина Индустриал Парк -Михајло Пупин“, д.о.о., Београд, на коју га је одредила Влада Републике Србије Закључком који је доставио уз захтев.

Указао је и да је чланом 56. Закона о спречавању корупције прописана дужност јавног функционера који намерава да обавља другу јавну функцију, да о томе затражи сагласност Агенције за спречавање корупције, те да је позитивно мишљење Одбора претходни услов да би Агенцијамогла да решава о потпуном и уредном захтеву.

У дискусији су учествовали Јанко Веселиновић, Миленко Јованов, Радмила Васић, Драгана Ракић, Мирослав Алексић и Ђорђе Комленски.

Јанко Веселиновић је указао да је захтев министра Момировића најмање споран у поређењу са претходним захтевима других министара које је Одбор решавао, имајући у виду претпоставку да је именованог Влада одредила у за члана скупштине друштва ради заступања капитала државе Србије. Потом је упутио питање председнику Одбора да ли се зна када ће Народна скупштина почети са радом с обзиром на то да је пролећно заседање требало да почне првог радног дана у марту, да је месец март већ на измаку, а при том има толико важних тема које би Народна скупштина морала да разматра. Апострофирао је проблем фемицида у Србији, наводећи податак да је само од почетка године девет жена убијено у породичном насиљу и с тим у вези поменуо допис који је Народној скупштини упутио велики број удружења и организација у коме се указује на овај озбиљан друштвени проблем.

Миленко Јованов је у свом одговору на примедбу о раду Народне скупштине указао на разлику између заседања и седнице и нагласио да то што нема пленарне седнице не значи да Скупштина није у заседању јер одбори раде. Замолио је чланове Одбора да се држе дневног реда и захвалио Јанку Веселиновићу што је на коректан начин прокоментарисао поднети захтев министра Момировића.

Радмила Васић је изнела очекивање да на седници буде присутан и неко из министарства ради давања додатних информација у вези са поднетим захтевом и упитала колико ће примања министар остваривати по овом основу, додавши да је у питању компанија која је заједничко власништво НР Кине и Републике Србије са учешћем 65% : 35% која је у 2021. години пословала са губитком, а при томе уредно исплаћивала накнаде запосленима. Навела је да је шифра претежне делатности наведеног предузећа изградња стамбених и нестамбених зграда и поновила питање о улози министра и плановима и намерама Владе по питању даљих активности ове компаније.

Одговарајући на постављена питања, Миленко Јованов је навео податак да је у питању индустријски парк високих технологија који ће се налазити са друге стране Пупиновог моста и простирати на површини од 320 хектара, као и да ће у њему живети око 3.750 становника, а радити скоро 10.000 људи. Такође је додао да је у Закону о привредним друштвима јасно дефинисан појам „друштва са ограниченом одговорношћу“ као и шта су надлежности скупштине друштва, односно шта у скупштини таквог друштва ради представник капитала. Напоменуо је да ниједан представник Владе није био присутан на седници Одбора када се расправљало о претходним захтевима министара за обављање другог посла или друге функције.

Драгана Ракић је у уводном обраћању упитала председника Одбора због чега не дозвољава реплику колегиници која је претходно дискутовала, на шта је Миленко Јованов указао да је одредбама Пословника предвиђено да о праву на реплику одлучује председавајући седницом Народне скупштине или радног тела; да је већ дао одговоре на постављена питања Радмиле Васић и упозорио на обавезу посланика да се у својој дискусији придржавају дневног реда. Драгана Ракић је, као представник Демократске странке у Одбору, изнела став да је министар Момировић прекршио одредбе Закона о спречавању корупције и Закона о општем управном поступку и да из тих разлога неће гласати за давање позитивног мишљење. По њеном мишљењу, министар је пропустио да се у законском року обрати Агенцији за спречавање корупције, као и Одбору након добијања одговора Агенције да је поднети захтев непотпун. Такође је поставила питање Влади због чега се у Службеном гласнику не објављују закључци Владе којима се именују представници Републике Србије у мешовитим компанијама, исказујући незадовољство што на седници Одбора није присутан министар Момировић, други представници Владе, нити представник Агенције за спречавање корупције. Запитала се из којих се разлога Влада одлучила да промени представника Републике Србије у конкретној компанији, с обзиром на то је у претходном периоду ову функцију обављао Душан Жарковић.

Миленко Јованов је одговорио да је из приложене документације очигледно да је све урађено у року јер је Агенција за спречавање корупције 20. фебруара именованом упутила позив за допуну захтева који извесно није уручен министру истог дана, те да је он захтев Одбору доставио 8. марта, а како фебруар има 28 дана, јасно је да је испоштовао остављени рок од 15 дана.

Мирослав Алексић је нагласио да је захтев министра Момировића за обављање дуплих функција најблажи у поређењу са претходним захтевима, посебно истакавши затев министра здравља Данице Грујичић. Поновио је тезу претходних дискутаната да министар Момировић није испоштовао рокове, односно да се упустио у процедуру прибављања сагласности након што је сама Агенција реаговала. Подвукао је да је апсолутно за то да Република Србија има заступника капитала у оваквој фирми али да је против тога да се приликом процедуре именовања заступника Републике Србије крше закони и прописи који се усвајају у Народној скупштини. Изнео је и неколико финансијских показатеља о пословању ове компаније, наглашавајући да је иста у категорији са бонитетом 3Б, што значи да је сврстана у предузеће које има потешкоће са ликвидношћу.

Ђорђе Комленски је напоменуо да се јавио за реч како би одговорио на примедбе око наводног непоштовања рокова приликом подношења захтева, као и на друге тврдње изнете у претходним дискусијама. Мишљења је да су сви рокови из Закона о спречавању корупције испоштовани јер у супротном Агенција за спречавање корупције не би оставила министру накнадни рок од 15 дана да достави недостајућу документацију. У вези са напоменом о претежној делатности компаније у којој ће министар Момировић бити представник капитала Републике Србије, упутио је присутне на то да је по старим прописима који су уређивали регистрацију предузећа било неопходно наводити све могуће делатности, па су често шифре делатности заузимале и по неколико страна у регистрационој пријави. С друге стране, по актуелним прописима, приликом регистрације у АПР-у, довољно је да се наведе само једна шифра делатности која најприближније одсликава оно чиме ће се конкретно предузеће претежно бавити, док при том не постоји препрека да се такво предузеће бави и свим оним што није законом забрањено и замолио чланове Одбора да остану у теми.

По закључењу дискусије, на предлог председника, Одбор је већином гласова прихватио захтев и дао позитивно мишљење Томиславу Момировићу да уз функцију министра за унутрашњу и спољну трговину, може да обавља и функцију представника Републике Србије у Скупштини Друштва са ограниченом одговорношћу „Сербиа-Цхина Индустриал Парк - Михајло Пупин“, д.о.о., Београд.

\*\*\*

Седница је завршена у 13,45 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов